עורך הדין איתמר בן גביר יגיש תביעה כספית בסך של חצי מיליון שקלים נגד ח”כ סתיו שפיר על כך שהשוותה אותו הבוקר (רביעי) בחשבון הטוויטר שלה לאדולף היטלר.
עו”ד איתמר בן גביר, מראשי עוצמה יהודית יגיש תביעה נוספת נגד חברת הכנסת סתיו שפיר על סך חצי מליון ש”ח. זאת לאחר ששפיר השוותה הבוקר (ד’) בחשבון הטוויטר שלה בין בן גביר למנהיג גרמניה הנאצית אדולף היטלר.
שפיר הגיבה לציוץ שהעלה כתב ‘ווינט’ רן בוקר, בו ציין כי רינו צרור נזף הבוקר בשידור בגלי צה”ל בשפיר, לאחר שזו נזפה בו קודם על שאפשר לעו”ד בן גביר להתראיין בשידור. שפיר צייצה בתגובה: “‏‎רן היקר, בלי להשוות, חלילה – את היטלר היית מעלה לשידור? חופש ביטוי כן – הסתה לגזענות, לא. חופש ביטוי כן, פגיעה בדמוקרטיה – לא.
לאחר דבריה של שפיר הבוקר, מודיע בן גביר כי יגיש נגדה תביעה נוספת על סך חצי מליון ש”ח: “סתיו שפיר, שהתחברה למחפיץ הנשים אהוד ברק ממשיכה להסית ולעשות זילות לשואה מחמת חוסר ידע משווע, וממשיכה להשוות את גדולי רוצחי העם היהודי לנאמניו ואוהביו. הגיע הזמן לעצור את ההסתה הפרועה שלה והגיע הזמן שתדע היא וכל מי שיסית כי יש מחיר לדבריו”.